b'\n_START_ARTICLE_\nSence na belih listih\n_START_SECTION_\nVsebina\n_START_PARAGRAPH_\nMilka, u\xc4\x8denka sedmega razreda, \xc5\xbeivi z dru\xc5\xbeino dru\xc5\xbeino na robu vasi. O\xc4\x8de je zaposlen v tujini, kjer se trudi zaslu\xc5\xbeiti \xc4\x8dim ve\xc4\x8d denarja, ki bi jim pri\xc5\xa1el prav pri gradnji nove hi\xc5\xa1e. Mati dela v tovarni, Milkina sestra Olga \xc5\xa1tudira v Ljubljani. Ljubezen med dru\xc5\xbeinskimi \xc4\x8dlani se prvi\xc4\x8d skrha, ko se o\xc4\x8de po prepiru z materjo fizi\xc4\x8dno znese nad njo. Po dopustu odide nazaj na delo. V pismu se opravi\xc4\x8di za svoje ravnanje. \xc4\x8cez slab mesec o\xc4\x8de nepri\xc4\x8dakovano umre. Milka se medtem spopada \xc5\xa1e z drugimi skrbmi, ki jih prina\xc5\xa1a zgodnja puberteta. Olga na fakulteti ni uspe\xc5\xa1na, Milka si \xc5\xbeeli materialnih dobrin, ki jih mati s skromnimi dohodki ne more nuditi. Kot vsaka najstnica se tudi Milka primerja s svojimi premo\xc5\xbenej\xc5\xa1imi prijateljicami, zavida jim sre\xc4\x8do v ljubezni, sama je bila v prvi zvezi s starej\xc5\xa1im Tonetom nesre\xc4\x8dna. Prizadene jo novica, da naj bi pokojni o\xc4\x8de imel ljubico._NEWLINE_V \xc5\xa1oli dobijo novega so\xc5\xa1olca Petra, ki je prej \xc5\xbeivel v Avstraliji in je nekaj let starej\xc5\xa1i. Fant v zadregi jeclja. Milka se za\xc4\x8dne zaljubljati vanj in skupaj pre\xc5\xbeivljata veliko prostega \xc4\x8dasa. Milka se spolnosti izogiba, ampak se boji, da jo bo Peter zaradi tega zapustil. S svojo zgodnjo zvezo Milka povzro\xc4\x8da nemalo skrbi svoji materi, zato se zaljubljenca dobivata na skrivaj. Mati se boji govoric o h\xc4\x8derkini zvezi, \xc5\xa1e bolj Milkine ne\xc5\xbeelene nose\xc4\x8dnosti._NEWLINE_Na \xc5\xa1olskem izletu po Sloveniji se \xc5\xa1olarji zabavajo na ve\xc4\x8dernih plesih in zabavah, kjer se nekateri prvi\xc4\x8d sre\xc4\x8dajo z alkoholom, drugi z ljubeznijo in na koncu ostanejo strtih src. Milka in Peter se na izletu oddaljita. Milko skrbi za najbolj\xc5\xa1o prijateljico Tanjo, ki se boji zanositve._NEWLINE_Po izletu se v \xc5\xa1oli za\xc4\x8dnejo zadnje bitke za pozitivne ocene do konca \xc5\xa1olanja v osnovni \xc5\xa1oli. Milkina mati se loti gradnje nove hi\xc5\xa1e, pri \xc4\x8demer ji mora mlaj\xc5\xa1a h\xc4\x8derka pomagati, Olga pa se \xc5\xa1e naprej bori z izpiti na fakulteti. Bolj kot to vse skrbi valeta, ki pomeni slovo od prijateljev, u\xc4\x8diteljev, \xc5\xa1ole in za mladostnike predstavlja prvi korak proti te\xc5\xbeko pri\xc4\x8dakovani odraslosti. V pri\xc4\x8dakovanju valete izvejo, da je Tanja vzela preveliko dozo uspavala. Dekle hitro ozdravi in se vrne v \xc5\xa1olo._NEWLINE_Na dan valete vsi blestijo v \xc4\x8dednih oblekah. Milka in Peter spet \xc4\x8dutita drug z drugim in mladostni\xc5\xa1ka navihanost jima da krila, da se odpeljeta z motorjem proti gozdu. Zaletita v drevo, Milka si zlomi nogo, s Petrom je veliko huje. Ponovi se mu stanje izpred let, ko je padel z drevesa v Avstraliji. Peter ne more govoriti in potrebuje zdravljenje v Avstraliji. Za mladi par to pomeni lo\xc4\x8ditev, vendar si na koncu obljubita, da ne bosta pozabila drug drugega in da se bosta ponovno sre\xc4\x8dala po Petrovi vrnitvi. Milka upa na hitro Petrovo vrnitev in uresni\xc4\x8ditev njune sanjske ljubezni.\n_START_SECTION_\nKritike\n_START_PARAGRAPH_\n"Roman Sence na belih listih (1980) je mladinski. Gre za izpoved sedmo\xc5\xa1olke, ki pi\xc5\xa1e dnevnik, in ko ji umre o\xc4\x8de, ostanejo le sence na belih listih. Poleg mladostni\xc5\xa1kih problemov, ki spremljajo \xc4\x8dloveka v obdobju odra\xc5\xa1\xc4\x8danja, odkriva roman tudi socialne razlike, spor med generacijami in te\xc5\xbeave, ki jih prina\xc5\xa1ajo ekonomske migracije." (Suzana Rajnar, v Literarno delo Karoline Kolmani\xc4\x8d \xe2\x80\x93 diplomska naloga 1992: 5)_NEWLINE_"V romanu Sence na belih listih je v sredi\xc5\xa1\xc4\x8du njenega zanimanja trinajstletna Milka in njene te\xc5\xbeave v obdobju odra\xc5\xa1\xc4\x8danja. Roman je njega izpoved." (Suzana Rajnar, v Literarno delo Karoline Kolmani\xc4\x8d \xe2\x80\x93 diplomska naloga 1992: 18)_NEWLINE_"V Sencah na belih listih Milkino mladostno razigranost nenadoma pretrga o\xc4\x8detova tragi\xc4\x8dna smrt in spoznanje, da jim je ves \xc4\x8das prikrival resnico. Toda sporo\xc4\x8dilo te knjige, kot tudi njenega pisanja nasploh, je: "Nobena stvar ni nikoli tako \xc4\x8drna, da iz nje ne bi bilo izhoda." (Tako pravi pisateljica sama." (Suzana Rajnar, v Literarno delo Karoline Kolmani\xc4\x8d \xe2\x80\x93 diplomska naloga 1992: 25\xe2\x80\x9326)_NEWLINE_"Pisateljica vseskozi posega v sodobnega \xc4\x8dloveka z izrazitim posluhom, predvsem v njegove stiske in te\xc5\xbeave, ki so kljub materialnim dobrinam \xe2\x80\x93 ali pa prav zaradi tega \xe2\x80\x93 take, da zastavijo korak marsikomu od nas. Marsikdaj je krivda za zablodo mladost in mladostna neizku\xc5\xa1enost. Vendar so liki karakterno zdravi, to pa je pogoj za njihovo ponovno vrnitev na zdravo pot. Zna\xc4\x8dilen za Kolmani\xc4\x8dino pisanje je zavzet odnos do problematike, kar se ka\xc5\xbee \xc5\xbee v sugestivnem in zgovornem naslovu. Pisateljica je prepri\xc4\x8dljivo optimisti\xc4\x8dna, zato velja njena pozornost tako problematiki zapleta kot razpletu. Vse to dela Karolino Kolmani\xc4\x8d kot pisateljico in \xc4\x8dloveka simpati\xc4\x8dno, pisatelji\xc4\x8dino sporo\xc4\x8dilo \xe2\x80\x93 kar je zelo pomembno \xe2\x80\x93 je optimisti\xc4\x8dno in plemenito. Njena literarna spoznanja izzvenijo v prepri\xc4\x8dane, da najde \xc4\x8dlovek pot iz vsake stiske, \xc4\x8de jo le ho\xc4\x8de najti. Ta pot je navadno vezana na so\xc4\x8dloveka in globljo sre\xc4\x8do z njim." (Emil Cesar, v Sence na belih listih, 1997: 272)_NEWLINE_"\xc5\xa0e eno delo v plejadi podobnih, ki s tako ihto sku\xc5\xa1ajo pripovedovati o najob\xc4\x8dutljivej\xc5\xa1em in za razvoj resni\xc4\x8dno pomembnem obdobju - puberteti. Roman o Milkinem dekli\xc5\xa1tvu ni v ni\xc4\x8dimer izjemen. Morda \xc5\xbee zato, ker se ne da razbrati ne enega ne drugega. Namre\xc4\x8d, ne literarnega ne vsebinskega pomena. Bi to naj bila nekak\xc5\xa1na "doma\xc4\x8dijsko dekli\xc5\xa1ka" literatura?\xc2\xa0V dru\xc5\xbeinski toplini se sestankarsko pogovarjajo (koko\xc5\xa1i jim bodo "\xc5\xbeivljenjsko raven \xc5\xa1e dvignile", npor.). Poslu\xc5\xa1ajo melodije Suze liju, Ljubi, ljubi vse ljudi, Dan ljubezni, Godine nisu va\xc5\xbene in podobne, ki pa so predvsem ilustrativno dopolnilo nastopajo\xc4\x8dih, njihovih du\xc5\xa1evnih stanj in sploh vzdu\xc5\xa1ja, kraj, \xc4\x8das, sredina.\xc2\xa0Roman je pisan v 1. os. edn., dnevnik \xe2\x80\x93 ki pomeni sence na listih, nenapisanih po o\xc4\x8detovi smrti na delu v tujini, in po prepiru z doma\xc4\x8dimi, ko Milka pri 15. odraste v ljubezensko gotovost, se pravi: pri-\xc4\x8dakovanje \xe2\x80\x93 pa tudi. In je tako dnevnik odve\xc4\x8d; pisateljica tako ali tako govori v junakinjinem imenu. Celo o urbanizmu. In tudi "modro" predstavljena mati pripoveduje silne malome\xc5\xa1\xc4\x8dan\xc5\xa1\xc4\x8dine in t.i. kme\xc4\x8dke modrosti o zavisti, previdnosti, prilagodljivosti, stereotipnosti, "ve\xc4\x8dvrednosti" in \xc5\xa1e mnogih trenutnih dokon\xc4\x8dnostih.\xc2\xa0V \xc5\xbealostnem okolju polproletarske polkme\xc4\x8dke dru\xc5\xbeine in okolice obrtni\xc5\xa1ke jarogospodi\xc5\xa1\xc4\x8dine Milki resni\xc4\x8dno ni preostalo drugega: nadaljevati s pisanjem dnevnika in ljubiti fanta, ki si jo je izbral." (Janez Po\xc5\xa1trak 1980: 5)_NEWLINE_"Roman Sence na belih listih je \xc5\xbee \xc4\x8detrto prozno besedilo Karoline Kolmani\xc4\x8d, ki ga je doma\xc4\x8da zalo\xc5\xbeba izdala v knji\xc5\xbeni obliki. Po povesti Sonce ne i\xc5\xa1\xc4\x8de samotne poti, Sre\xc4\x8dno srebrna ptica in romanu Marta je tudi v najnovej\xc5\xa1em delu pisateljica za nosilko svoje pripovedi izbrala \xc5\xbeensko, natan\xc4\x8dno pa dolo\xc4\x8dila tudi geografsko in socialno okolje, iz katerega izhaja \xe2\x80\x93 severovzhodno Slovenijo. Glavno junakinjo Milko sledimo skozi njene opise \xc5\xbeivljenja v razbiti dru\xc5\xbeini in spoznavamo te\xc5\xbeave, ki jih prina\xc5\xa1a ekonomska migracija. \xc4\x8ceprav gre predvsem za \xc4\x8dustvene pretrese mladoletne Milke, "ki ji ob o\xc4\x8detovi smrti med delom na tujem, onemi pero na belih listih dnevnika, kamor izliva svoja \xc4\x8dustva in ostanejo le blede sence," je najmo\xc4\x8dnej\xc5\xa1a plat dela prav ta. Milka ne trpi pomanjkanja, vendar je prikraj\xc5\xa1ana za marsikaj, kar si lahko privo\xc5\xa1\xc4\x8dijo njene so\xc5\xa1olke. Avtorica na elementaren na\xc4\x8din soo\xc4\x8da trdo, klasi\xc4\x8dno dru\xc5\xbeinsko vzgojo, kakr\xc5\xa1no daje Milki njena prezaposlena mati, delavka v tekstilni tovarni, z vzgojo, ki so jo de\xc5\xbeelni otroci dobro preskrbljene pode\xc5\xbeelske dru\xc5\xbeine Kotnikovih. Slednja si je pridobila materialne dobrine, ne tudi kulturnih, v takem okolju pa ostajajo resni\xc4\x8dne vrednote marsikdaj prikrite in odstopajo prostor la\xc5\xbenim in varljivim prividom materialne blaginje in brezskrbnosti.Kako prav, da se je Karolina Kolmani\xc4\x8d v okolju, v katerem \xc5\xbeivi, lotila prav teh dilem in prizadeto, \xc4\x8deprav morda prepoenostavljeno, govori o tistem, kar sicer vemo, premalokrat pa zares prodre do nas." (Brigita Bav\xc4\x8dar-Anzelc 1980: 5)_NEWLINE_"Ne vem, komu bo branje tega romana bolj koristilo: ali deklicam v dobi dozorevanja ali njihovim star\xc5\xa1em, posebej materam. Nemara kar obojim. Deklice, ki postajajo dekleta, bodo same sebe lahko primerjale z osmo\xc5\xa1olko Milko, z njenim odnosom do mame, do ljubezni in spolnosti, do \xc5\xa1ole in do \xc5\xbeivljenja sploh, matere pa imajo lep zgled v Milkini mami, ki kljub prezaposlenosti (dela v tovarni, obdeluje manj\xc5\xa1o kmetijo in skrbi za gradnjo nove hi\xc5\xa1e) sku\xc5\xa1a vzpostaviti stik s svojo dozorevajo\xc4\x8do h\xc4\x8derko. Njuni medsebojni odnosi dolgo \xc4\x8dasa hudo \xc5\xa1kripajo, pa ve\xc4\x8d po Milkini kakor po mamini krivdi. \xc5\xa0ele po raznih te\xc5\xbeavah in nesre\xc4\x8dah deklica pride do spoznanja, da pravega zaupanja med star\xc5\xa1i in otroki ne more biti, \xc4\x8de se ena stran preve\xc4\x8d zapira vase. \xc4\x8cisto na koncu romana beremo, kaj je Milka zaupala svojemu dnevniku." (Silvester \xc4\x8cuk 1980: 37\xe2\x80\x9338)_NEWLINE_"Kolmani\xc4\x8din roman se po svoji mentaliteti uvr\xc5\xa1\xc4\x8da v tradicijo slovenskih ve\xc4\x8dernic, \xc4\x8deprav je navidez postavljen v sedanji, odprtej\xc5\xa1i socialno mentalni prostor. Neustavljivo spominja tudi na Ciglerjeve povesti, na tista njegova izro\xc4\x8dila, ki so posebej znana iz \'\'Sre\xc4\x8de v nesre\xc4\x8di:\'\' tujina prina\xc5\xa1a zlo, v doma\xc4\x8dijskosti pa je za sre\xc4\x8do potrebna naomajna zvestoba duhovnim ljubezenskim idealom, skromnosti, resnicoljubnosti in po\xc5\xa1tenosti. 14-letna dijakinja, ki izgubi o\xc4\x8deta na delu v tujini, je postavljena pred celo vrsto preizku\xc5\xa1enj in vse \xc4\x8dastno premaga. Poltenosti se upira z besedami vrednih najbolj\xc5\xa1ih opozoril Ognji\xc5\xa1\xc4\x8da, po denarju hlepe\xc4\x8di obrtniki so dele\xc5\xbeni njenega najglobljega prezira in navsezadnje ljubi tudi pravo literaturo: Jur\xc4\x8di\xc4\x8devega Desetega brata (Lovro Kvas ji "do kraja razgiba domi\xc5\xa1ljijo"). Vse je torej tako, kot mora biti, da je \xc5\xbeivljenje vredno svojega poslanstva. Vendar pa je hkrati vse narobe z literaturo: ta postavlja svoje junake neprestano na la\xc5\xbe. Navsezadnje se najstniki le ne morejo pogovarjati takole: "Dolgo sem iskal dekle, ki bi ji podaril svojo naklonjenost"; ali pa: "Upam, da se ne varam o tebi. Tak\xc5\xa1en si, kot sem si zami\xc5\xa1ljala: redkobeseden, resen in tudi prezgodaj umirjen. \xc5\xbdivljenje tudi tebi najbr\xc5\xbe ni prizaneslo" (135. str.). itd. itd., v neskon\xc4\x8dnih tiradah obskurnega besedi\xc4\x8denja, umetno konstruiranega brezzra\xc4\x8dnem prostoru ve\xc4\x8derni\xc5\xa1kega ki\xc4\x8da. \xc5\xa0olmo\xc5\xa1trstvo mlade junakinje onemogo\xc4\x8da sleherno kompetentno zasidranje socialnih ali moralnih problemov. Vse je samo pridiga v tem primerni jezikovni namiri, docela neskladna s svojimi fabulativnimi ambicijami. \xc5\xbdal je vsak izkupi\xc4\x8dek literature pa\xc4\x8d literatura. Dobre namere se v tej skrivnostni formi obra\xc4\x8dajo v svoje nasprotje." (Aleksander Zorn 1980: 389)_NEWLINE_"Snovni motiv je sedanji in veljaven tako za preteklost kot za prihodnost, sploh dokler bodo \xc5\xa1ole obstajale. Pisateljica je namre\xc4\x8d segla v to okolje, to\xc4\x8dneje v vi\xc5\xa1je razrede osemletke in si izbrala s sedmo\xc5\xa1olko Milko ter skoznjo prikazala tudi vrenja in hotenja njenih vrstnic. To je pa \xc5\xbee \xc5\xa1ir\xc5\xa1a osnova in je mogo\xc4\x8de spoznati kar velik kolektiv mladih z vsem njihovim \xc5\xbearom v u\xc4\x8dilnicah in zunaj njih. Pisateljica je s popolnoma dolo\xc4\x8denim namenom postavila v ospredje Milko, \xc4\x8deprav ima to dekle v primerjavi z drugimi, so\xc5\xa1olkami, precej skupnega v na\xc4\x8dinu vedenja, obla\xc4\x8denja, medsebojnih odnosov, vendar pa je druga\xc4\x8dna, zadr\xc5\xbeana. To ka\xc5\xbee samo na zunaj, da bi prikrila vse tisto usodno, kar jo notranje pretresa in vznemirja, ko se sku\xc5\xa1a sama dokopati do resnice, ki seji ka\xc5\xbee v doma\xc4\x8di hi\xc5\xa1i. Prav tukaj, v dru\xc5\xbeini, je ostala osamljena in nepote\xc5\xa1ena, kajti o\xc4\x8de je od\xc5\xa1el na za\xc4\x8dasno delo na tuje, mati dela v tovarni in tako je v tej razbitosti odvisna le od sebe. Njen polo\xc5\xbeaj je toliko huj\xc5\xa1i, daj prav v teh letih potrebuje zrele sogovornike, ki bi ji to in ono svetovali, a to ne s prete\xc4\x8dim dvignjenim prstom, marve\xc4\x8d prijateljsko, tovari\xc5\xa1ko. Ker tega ne do\xc5\xbeivlja, zaupa svoje tegobe dnevniku, ki ga pi\xc5\xa1e takrat, kadar je \xc4\x8dustveno najbolj prizadeta. Milkin dnevnik je pisateljici solidno pomagalo, da spoznamo dekle v vseh podrobnostih, ki se ji postavljajo na pot in nemirno na\xc4\x8denjajo notranjo stisko. Nemo\xc4\x8d in razo\xc4\x8daranje se ji stopnjujeta, ker jo obhajajo ob\xc4\x8dutki. da je v doma\xc4\x8di hi\xc5\xa1i zapostavljena po materi in starej\xc5\xa1i sestri, ob tem pa prispe \xc5\xa1e sporo\xc4\x8dil, da se je o\xc4\x8de ponesre\xc4\x8dil. To sporo\xc4\x8dilo hudo prizadene vse tri, dekletu zastane pero in strani v njenem dnevniku ostanejo prazne. Poznavalsko je prikazano dogajanje v razredih, kar je pripisati pisatelji\xc4\x8dinemu osnovnemu poklicu. Kolmani\xc4\x8deva je s to knjigo razgrnila pred nami \xc5\xbeivljenje mladega rodu v sedanjem \xc4\x8dasu in obenem tudi razmere v dru\xc5\xbeinah, kjer ostajajo otroci sami zaradi odhoda enega ali obeh njihovih star\xc5\xa1ev na za\xc4\x8dasno delo v tujino. V ospredju je te\xc5\xbenja, da si s prislu\xc5\xbeenim denarjem postavijo nove hi\xc5\xa1e in sploh izbolj\xc5\xa1ajo gmotne dobrine, \xc4\x8detudi za ceno \xc4\x8dasovno dalj\xc5\xa1e lo\xc4\x8ditve, kar je sicer utemeljeno, vendar naj ne bi postalo pravilo odtujevanja med dru\xc5\xbeinskimi \xc4\x8dlani. Pisatelji\xc4\x8dino sporo\xc4\x8dilo potemtakem ne opozarja samo na aktualni problem, s katerim se sre\xc4\x8dujemo v zaporedju raznih ekonomsko utemeljenih pojavov, marve\xc4\x8d nas zavezuje za skupno nalogo njegove razre\xc5\xa1itve. Knjiga je pisana teko\xc4\x8de in bodo po njej nedvomno segale \xc5\xa1iroke plasti bralcev." (Janez \xc5\xa0vajncer 1980: 6)'